Zásahy hliadok MsP v 39. týždni 
	V týždni od 27. septembra do 3. októbra 2010 preverovali hliadky mestskej polície v hlavnom meste 2315 udalostí. Medzi nimi bolo aj 251 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť priestupky motoristov voči pravidlám bezpečnosti a plynulosti v cestnej premávke a tých zistili 1531. V dvoch prípadoch boli z dôvodu podozrenia zo spáchania trestného činu udalosti odstúpené na doriešenie orgánom činným v trestnom konaní.
	V oblasti porušení pravidiel verejného poriadku riešili hliadky 13 priestupkov a majitelia psov nerešpektovaním zákona, prípadne všeobecne záväzných nariadení týkajúcich sa niektorých podmienok chovu psov tieto porušili 74 krát.
	Značne zastúpenými porušovaniami všeobecne záväzných nariadení boli opäť priestupky súvisiace s čistotou a poriadkom – 106 zistení, ako aj konzumácie alkoholických nápojov na verejných priestranstvách – 102 priestupkov. Neporiadok okolo kontajnerových stojísk bol zistený v 19 prípadoch.
	Pravidlá ambulantného predaja a trhového poriadku nerešpektovalo 13 predávajúcich a z trávnatých plôch si miesto zaparkovania pre svojho štvorkolesového tátoša zvolilo 50 motoristov. Prípady obťažovania okoloidúcich žobrákmi riešili hliadky mestskej polície v priebehu týždňa 6 krát.
	Na príslušné úrady zároveň jednotlivé OS MsP nahlásili 19 starých vozidiel. Kontroly zamerané na výkon taxislužby odhalili medzi taxikármi 9 porušení. Fajčiari nerešpektovaním zákona na ochranu nefajčiarov tým, že fajčili na zastávkach mestskej hromadnej dopravy tento porušili 47 krát.
	Štatistika mestskej polície za sledovaný týždeň ďalej prezrádza, že najviac priestupkov zistili a riešili hliadky mestskej polície na Šamorínskej ulici a to 55. Blokovacie zariadenie si na vozidlách našlo 702 motoristov a 157 vodičov si po odtiahnuté vozidlá muselo zájsť do areálov príslušných odťahovacích služieb.